Indzaba 87: Jesu Losengumfana Usethempelini
ASE ubuke lomfana lokhuluma nalamadvodza. Abafundzisi ethempelini laNkulunkulu leliseJerusalema. Lomfana nguJesu. Abesakhulakhulile aneminyaka lengu-12 budzala.
Bafundzisi bamangele kakhulu ngekutsi Jesu wati tintfo letinyenti ngaNkulunkulu kanye naletibhalwe eBhayibhelini. Kepha kungani boJosefa naMariya bangekho lapha? Bakuphi? Ase sibone.
Minyaka yonkhe Josefa nemndeni wakhe abeya emkhosini weliPhasika eJerusalema. Libanga lelidze kusuka eNazaretha kuya eJerusalema. Bekute lonemoto, futsi bekute netitimela ngaleso sikhatsi. Linyenti lebantfu lalihamba ngetinyawo futsi kwakubatsatsa cishe emalanga lamatsatfu kufika eJerusalema.
Josefa abesanemdeni lomkhulu. Bekunalabanye bodzadze waJesu kanye nebanakabo labancane, futsi lebebadzinga kunakekelwa. Ngawo lowomnyaka, Josefa naMariya batsatsa luhambo loludze sebabuyela eNazaretha bakanye nebantfwana babo. Bebacabanga kutsi Jesu uhambisana nabontsanga yakhe. Kepha kwatsi sekunguntsambama, batfola kutsi Jesu akekho. Bamfuna etihlotjeni nakubangani bakhe, kodvwa abengekho. Babuyela eJerusalema bayomfuna.
Bagcina bamtfole lapha akanye nebafundzisi. Abebalalele futsi ababuta imibuto. Bonkhe bantfu bebamangele ngendlela Jesu labehlakaniphe ngayo. Kepha Mariya watsi: ‘Mntfwanami, ukwenteleni loku kitsi? Mine nababe wakho besesiphatseke kabi ngekukufuna singakutfoli.’
Jesu wamphendvula watsi: ‘Beningifunelani? Beningati yini kutsi kufanele ngibe sendlini yaBabe?’
Jesu abekutsandza kuba lapho angafundza khona ngaNkulunkulu. Akukafaneli yini natsi sitive ngaleyondlela? Asesekhaya eNazaretha, Jesu abeya emihlanganweni yekukhulekela Nkulunkulu maviki onkhe. Ngenca yekutsi abelalelisisa, wafundza tintfo letinyenti letiseBhayibhelini. Shengatsi singasilandzela lesibonelo saJesu, sifane naye.
Lukha 2:41-52; Matewu 13:53-56.
Imibuto
- Abeneminyaka lemingakhi Jesu kulesitfombe, futsi abekuphi?
- Yini Josefa kanye nemndeni wakhe lebebayenta njalo ngemnyaka?
- Ngemva kwelilanga linye bacale luhambo lwabo lolubuyela ekhaya, kungani boJosefa naMariya babuyela eJerusalema?
- BoJosefa naMariya bagcine bamtfole kuphi Jesu, futsi kungani bantfu labebalapho bebamangele?
- Watsini Jesu kumake wakhe Mariya?
- Singafana kanjani naJesu ekufundzeni ngaNkulunkulu?
Imibuto leyengetiwe
- Fundza Lukha 2:41-52.
Nakuba Umtsetfo wawutsi bantfu labadvuna kuphela labebangaya emkhosini waminyaka yonkhe, ngusiphi sibonelo lesihle boJosefa naMariya labasibekela batali lamuhla? (Luk. 2:41; Dut. 16:16; 31:12; Taga 22:6)
Jesu wababekela kanjani sibonelo lesihle labasebancane lamuhla kutsi batfobele batali babo? (Luk. 2:51; Dut. 5:16; Taga 23:22; Khol. 3:20)
- Fundza Matewu 13:53-56.
Ngubaphi bomnakabo Jesu labane lababitwa ngemagama eBhayibhelini, futsi lababili kubo basetjentiswa kanjani ebandleni lebuKhristu? (Mat. 13:55; Imis. 12:17; 15:6, 13; 21:18; Gal. 1:19; Jak. 1:1; Juda 1)
ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn